पाएं अपने शहर की ताज़ा ख़बरें और फ्री ई-पेपरडाउनलोड करें
रोहतक. एमडीयू में ऑनलाइन एडमिशन सिस्टम की वेबसाइट धीमी होने से विद्यार्थियों को काफी दिक्कतें हो रही हैं। बावजूद इसके विद्यार्थियों का रुझान इतना है कि मात्र 10 दिन में ही दाखिले के आवेदन का आंकड़ा 5 हजार को पार कर गया है। अबकी बार विद्यार्थियों का ट्रेडिशनल कोर्स से हटकर प्रोफेशनल कोर्स की ओर ज्यादा रुझान दिखाई पड़ रहा है। अभी तक के ऑनलाइन आवेदन की बात करें तो 60 फीसदी से अधिक स्टूडेंट प्रोफेशनल कोर्स में दाखिले के इच्छुक हैं। इन प्रोफेशनल कोर्स में भी एमबीए, एमसीए, लॉ व बी-फार्मा ज्यादा पसंद किए जा रहे हैं।
एमडीयू का ऑनलाइन एडमिशन सिस्टम नेट प्रेमी विद्यार्थियों के बीच काफी पसंद किया जा रहा है। परीक्षा परिणाम आने के बाद विश्वविद्यालय की ओर रुख कर रहे विद्यार्थी ऑनलाइन एडमिशन को ज्यादा तवज्जो दे रहे हैं। 27 मई से शुरू हुई एडमिशन प्रक्रिया के तहत 5 जून तक 5038 विद्यार्थी रजिस्ट्रेशन करा चुके हैं, लेकिन वेबसाइट धीमी होने के कारण विद्यार्थियों को रात के समय लोड कम होने पर ऑनलाइन फार्म भरने पड़ रहे हैं। बुधवार सुबह दस बजे तक रजिस्ट्रेशन का आंकड़ा 4998 पर अटका था, जो शाम 5 बजे तक 5038 हो गया। बता दें कि ऑनलाइन आवेदन के बाद विद्यार्थियों को फार्म की मूल कॉपी दस्तावेजों के साथ संबंधित विभाग में जमा करानी भी जरूरी है।
बनाया गया है कॉल सेंटर
ऑनलाइन सिस्टम में होने वाली दिक्कतों के निदान के लिए खासतौर से एमडीयू वेबसाइट पर अपलोडिंग प्रक्रिया को और आसान बनाया जा रहा है। यूनिवर्सिटी कंप्यूटर सेंटर के डायरेक्टर जीपी सरोहा कहते हैं कि समस्या समाधान के लिए एमडीयू में कॉल सेंटर बनाया गया है। इसमें 5 कर्मचारी तैनात किए गए हैं। हेल्पलाइन नंबरों के लिए 01262- 308335 से 44 टेलीफोन नंबर तक की सीरिज जारी की गई है। अब तक ईमेल हेल्पलाइन पर ही 82 स्टूडेंट मेल कर अपने सवालों के जवाब प्राप्त कर चुके हैं।
कोर्सो की अंतिम तिथि
बी-फार्मा के लिए ऑनलाइन आवेदन की अंतिम तिथि 14 जून और एम फार्मा की 17 जून है। एलएलबी के लिए 21 जून, एमएड के लिए 23 अगस्त, बीपीएड, एमपीएड व होटल मैनेजमेंट के लिए 15 जुलाई, एमसीए के लिए 29 जून की अंतिम तिथि रखी गई है। वहीं हिंदी, एलएलएम, पत्रकारिता एवं जनसंचार, राजनीति विज्ञान, शिक्षा, लोक प्रशासन, रक्षा विज्ञान, रसायन विज्ञान, इतिहास, भूगोल, कंप्यूटर साइंस व एमएससी गणित के लिए 29 जून आवेदन की अंतिम तिथि रखी गई।
एमडीयू में शुरू किए गए ऑनलाइन एडमिशन सिस्टम विद्यार्थियों में खूब पसंद किया जा रहा है। विद्यार्थियों को किसी तरह की परेशान न हो, इसके लिए एमडीयू में कॉल सेंटर व हेल्पलाइन ईमेल आईडी तैयार की गई है। इस पर विद्यार्थी अपनी दिक्कतें बता सकते हैं।
डॉ. एसपी वत्स, रजिस्ट्रार, एमडीयू, रोहतक।
एक्सपर्ट व्यू
कंप्यूटर जानकारों की मानें तो वेबसाइट धीमी होने का कारण बच्चों का साइबर कैफे से ऑनलाइन फार्म भरना भी है। साइबर कैफे पर एक ही इंटरनेट लाइन पर कई कंप्यूटर जुड़े होने के कारण नेट की गति धीमी हो जाती है। ऐसे में बच्चों को चाहिए कि वे सिंगल नेट सिस्टम से ही ऑनलाइन फार्म भरें।
इन कोर्स में ज्यादा रुझान
कोर्स आवेदन
एमएससी फिजिक्स 512
लॉ (5 साल) 451
एमएससी कैमिस्ट्री 456
एमएससी मैथ्स 392
लॉ (3 साल) 218
एमबीए 206
बी-फार्मा 153
एमकॉम 148
एमसीए 179
बी फार्मा 153
एमएड 120
नोट : एमडीयू वेबसाइट से लिए गए आंकड़े।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva awa_Deva hin_Deva hin_Deva awa_Deva kas_Deva hin_Deva hin_Deva hin_Deva kas_Deva bho_Deva hne_Deva kas_Deva bho_Deva mai_Deva kas_Deva kas_Deva kas_Deva kas_Deva kas_Deva hin_Deva zho_Hant eng_Latn